ଅର୍ଗସ ବ୍ୟୁରୋଃ ଟ୍ରାଫିକ ନିୟମ ଉଲଙ୍ଘନକାରୀଙ୍କ ଉପରେ ଫାଇନ ପଡୁଛି । ରସିଦ ମଧ୍ୟ ଦିଆଯାଉଛି । ହେଲେ ଫାଇନ ବାବଦକୁ ରାଜ୍ୟ ପରିବହନ ବିଭାଗ ଅର୍ଥ ଆଦାୟ କରିପାରୁ ନାହାନ୍ତି । ଆଉ 2018 ପର୍ଯ୍ୟନ୍ତ ଜାରି ହୋଇଥିବା ଭେଇକିଲ ଚେକିଂ ରିପୋର୍ଟକୁ ରଦ୍ଦ କରିବା ପାଇଁ ରାଜ୍ୟ ପରିବହନ କମିଶନର ନିର୍ଦ୍ଦେଶ ଦେଇଛନ୍ତି। ଯାହାକୁ ନେଇ ପରିବହନ ବିଭାଗର ପାରିବା ପଣିଆ ଉପରେ ବରିଷ୍ଠ ଆଇନଜୀବି ପ୍ରଶ୍ନ ଉଠାଇଛନ୍ତି।
ଅମାନିଆ ଗାଡି ଚାଳକଙ୍କୁ ମୁହଁ ଦେଉଛନ୍ତି ରାଜ୍ୟ ସରକାର। ଟ୍ରାଫିକ ନିୟମ ଉଲଙ୍ଘନ ପାଇଁ ନାମକୁ ମାତ୍ର କଟାଯାଉଛି ରସିଦ୍। ଫାଇନ ଆଦାୟ କରିପାରୁନି ପରିବହନ ବିଭାଗ । କୋଟି କୋଟି ଟଙ୍କାର ରାଜସ୍ୱ ହରାଉଛନ୍ତି ରାଜ୍ୟ ସରକାର । ରାଜ୍ୟ ପରିବହନ କମିଶନରଙ୍କ ଦ୍ୱାରା ଜାରି ହୋଇଥିବା ନିର୍ଦ୍ଦେଶରୁ ଏହା ସ୍ପଷ୍ଟ ହୋଇଛି। ଇ-ଚାଲାଣ ବ୍ୟବସ୍ଥା ଡିସେମ୍ବର 1 2018ରେ ଲାଗୁ ହେଲା । ତା ପୂର୍ବରୁ ସମସ୍ତ ଭେଇକିଲ ଚେକିଂ ରିପୋର୍ଟ ମାନୁଆଲ ମୋଡରେ ହେଉଥିଲା । ଅର୍ଥାତ ଫାଇନ ଆଦାୟ ପାଇଁ କାଗଜ ରସିଦ ଦିଆଯାଉଥିଲା । ଆଉ କାଗଜ ରସିଦରେ କଟା ଯାଇଥିବା ଭିସିଆର ଗୁଡିକୁ ବର୍ତ୍ତମାନ ବାହନ ଆପ୍ଲିକେସନରେ ଏଣ୍ଟ୍ରି କରିବା କଷ୍ଟସାଧ୍ୟ । ତେଣୁ 30 ନଭେମ୍ବର 2018 ପର୍ଯ୍ୟନ୍ତ ପେଣ୍ଡିଂ ଥିବା ଭେଇକିଲ ଚେକିଂ ରିପୋର୍ଟ ଗୁଡିକୁ ରଦ୍ଦ କରିଦେବା ପାଇଁ ପରିବହନ କମିଶନର ନିର୍ଦ୍ଦେଶ ଦେଇଛନ୍ତି । ତେବେ ଏହାଦ୍ୱାରା ଲୋକ ଟ୍ରାଫିକ ଆଇନ ଉଲଙ୍ଘନ କରୁଥିବା ଲୋକ ବେଫିକର ହୋଇଯିବେ ବୋଲି ବରିଷ୍ଠ ଆଇନଜୀବି କହିଛନ୍ତି ।
ତେବେ 2014ରୁ 2018 ମଧ୍ୟରେ ଦୀର୍ଘ 4 ବର୍ଷ ଧରି ଲକ୍ଷ ଲକ୍ଷ ସଂଖ୍ୟାରେ ଭିସିଆର ପୋଲିସ ଓ ପରିବହନ ବିଭାଗ ଜାରି କରିଛନ୍ତି । ଯେଉଁ ଭିସିଆର ଦ୍ୱାରା ସରକାରୀ ରାଜକୋଷକୁ କୋଟି କୋଟି ଟଙ୍କାର ରାଜସ୍ୱ ମିଳିଥାନ୍ତା । କିନ୍ତୁ ତାହା ଆଦାୟ ହୋଇପାରିଲା ନାହିଁ । ଆଉ ବର୍ତ୍ତମାନ ବାହନରେ କନେକ୍ସନ ହୋଇ ନପାରିବା କାରଣ ଦେଇ 4 ବର୍ଷର ଭିସିଆରକୁ ରାଜ୍ୟ ସରକାର ରଦ୍ଦ କରିଦେଲେ । ଯେଉଁ ଗାଡି ଗୁଡିକ ଟିକସ ନଦେଇ ସିଜ ହୋଇ ଥାନାରେ ପଡି ରହିଥିଲା । ସେଗୁଡିକ ବର୍ତ୍ତମାନ ସମୟରେ ଖତ ଖାଇ ନଷ୍ଟ ହୋଇଗଲାଣି । ଯଦି ରାଜ୍ୟ ସରକାର ଭିସିଆର କରି ଲୋକଙ୍କ ଠାରୁ ଫାଇନ ଆଦାୟ କରିପାରିବେ ନାହିଁ ତାହେଲେ ଭିସିଆର କରୁଛନ୍ତି କାହିଁକି ବୋଲି ପ୍ରଶ୍ନ ଉଠିଛି ।
ନୂଆ ମୋଟର ଭେଇକିଲ ଆକ୍ଟ ଲାଗୁ ହେବା ପରେ ଆଇନ ଉଲଙ୍ଘନକାରୀଙ୍କ ଠାରୁ ଫାଇନ ଆଦାୟ ପାଇଁ ଇ-ଚାଲାଣ କଟାଯାଉଛି । ଉଲଙ୍ଘନକାରୀଙ୍କ ପାଖକୁ ନୋଟିସ ମଧ୍ୟ ପଠାଯାଉଛି । ହେଲେ ଟ୍ରାନ୍ସପୋର୍ଟ କମିଶନରଙ୍କ ଏହି ନିର୍ଦ୍ଦେଶ ପରେ ପ୍ରକୃତରେ ଫାଇନ ଆଦାୟ ହେଉଛି କି ନାହିଁ ତାହାକୁ ନେଇ ବଡ ପ୍ରଶ୍ନବାଚୀ ସୃଷ୍ଟି ହୋଇଛି ।
